Babelscape/SREDFM huggingface dataset:
Ενιαία Δημοκρατική Οργάνωση Νεολαίας

Η Ενιαία Δημοκρατική Οργάνωση Νεολαίας (ΕΔΟΝ), (αγγλικά: "United Democratic Youth Organisation" ή "Unified Democratic Youth Organisation"), είναι αυτοτελής δημοκρατική, μαζική, πολιτική και πολιτιστική οργάνωση της νεολαίας της Κύπρου. Η ΕΔΟΝ αποτελεί συστατικό μέρος του κινήματος της Αριστεράς στην Κύπρο και διατηρεί στενές σχέσεις μ΄ αυτό. Χαρακτηρίζεται επίσης ως η οργάνωση νεολαίας του ΑΚΕΛ. Η ΕΔΟΝ, η οποία ιδρύθηκε στις 12 Απριλίου του 1959, εμφορείται, σύμφωνα με τις καταστατικές της αρχές, από τα ιδανικά του σοσιαλισμού, της ειρήνης, της δημοκρατίας, της κοινωνικής προόδου, της κοινωνικής δικαιοσύνης και ισότητας, του ανθρωπισμού και του διεθνισμού. Επιδιώκει, επίσης, μια Κύπρο ανεξάρτητη, ομόσπονδη και αποστρατικοποιημένη.

Η ΕΔΟΝ είναι επίσης μέλος της Παγκόσμιας Ομοσπονδίας Δημοκρατικών Νεολαιών (ΠΟΔΝ), η οποία ιδρύθηκε το 1945. Υποτμήμα της ΕΔΟΝ είναι η φοιτητική οργάνωση Προοδευτική Κίνηση Φοιτητών, η οποία ιδρύθηκε το 1974 και δραστηριοποιείται στα πανεπιστήμια της Κύπρου, της Ελλάδας και άλλων ευρωπαϊκών χωρών που φοιτούν Κύπριοι φοιτητές.

Γενικός Γραμματέας της ΕΔΟΝ, από το 2020, είναι ο Σεβήρος Κούλας.
Ιουστίνα

Η Ιουστίνα ("Giustina", 340 - 388) ήταν Ρωμαία αυτοκράτειρα, σύζυγος του Ουαλεντινιανού Α΄ και μητέρα του Ουαλεντινιανού Β΄, της Γάλλας, της Ιούστας και της Γκράτας. Ήταν κόρη του Ιούστου, κυβερνήτη του Πικηνού κατά τη βασιλεία του Κωνστάντιου Β΄.
Γκαρθία Σάντσεθ Γ΄ της Παμπλόνα

O Γκαρθία Σάντσεθ Γ΄ της Παμπλόνα ("Gartzea III.a Sanoitz", περί το 1012 - 15 Σεπτεμβρίου 1054) από τον Οίκο των Χιμένεθ ήταν βασιλιάς της Παμπλόνα (1034 - 1054), κόμης της Άλαβας και κυβερνήτης μεγάλου τμήματος της κομητείας της Καστίλης. Ήταν ο μεγαλύτερος γιος και διάδοχος του Σάντσο Γκαρθές Γ΄ της Παμπλόνα και της Μουνιαδόνας της Καστίλης. Κληρονόμησε όλα τα δικαιώματα του στο στέμμα της Παμπλόνα και έγινε κυρίαρχος στα αδέλφια του : τον Ραμίρο Α΄ της Αραγωνίας που πήρε εδάφη τα οποία έγιναν η βάση για την δημιουργία της κομητείας της Αραγωνίας και τον Γκονθάλο που κληρονόμησε την Κομητεία του Σοβράρμπε και την Κομητεία της Ριβαγόρθα. Είχε επίσης δικαιώματα κυριαρχίας και στον αδελφό του Φερδινάνδο ο οποίος την εποχή που ήταν βασιλιάς ο πατέρας του είχε διατελέσει κόμης της Καστίλης. 

Ο Γκαρθία Σάντσεθ κληρονόμησε το στέμμα της Παμπλόνα παρακάμπτοντας τον μεγαλύτερο αδελφό του Ραμίρο επειδή ήταν νόθος, νίκησε τον ετεροθαλή αδελφό του σε μάχη (1043) σταθεροποιώντας τα ανατολικά σύνορα του βασιλείου του. Ο Γκαρθία Σάντσεθ Γ΄ εκμεταλλεύτηκε το πλεονέκτημα από την εξασθένιση των Ισλαμικών βασιλείων της Ιβηρικής μετά την διάλυση του Χαλιφάτου της Κόρδοβας για να αυξήσει τα σύνορα του στα νότια καταλαμβάνοντας την πόλη της Καλαόρρας. Κληρονόμησε τέλος την κομητεία της Άλαβας και ένα μεγάλο τμήμα από την κομητεία της Καστίλης. 
Συμμάχησε με τον αδελφό του 1037 τον νόμιμο κόμη της Καστίλης σε μάχη εναντίον του βασιλιά της Λεόν κοντά στον ποταμό Πισουέργα στην μάχη της Ταμαρόν. Ο Βερμούνδος Γ΄ της Λεόν ηττήθηκε και σκοτώθηκε στην μάχη διακόπτοντας την δυναστεία η οποία έφτανε ως τον Πέτρο της Κανταβρίας, ο Φερδινάνδος ορκίστηκε βασιλιάς της Λεόν. Οι σχέσεις στην συνέχεια ανάμεσα στα δυο αδέλφια βρέθηκαν σε κρίση για την διανομή των εδαφών μεταξύ της Λεόν και της Παμπλόνα φτάνοντας μέχρι την μάχη της Αταπουέρκα στη οποία ο Γκαρθία Σάντσεθ έχασε και σκοτώθηκε.
Γκαρθία Ίνιγεθ της Παμπλόνα

Ο Γκαρθία Ίνιγεθ της Παμπλόνα (βασκικά": Gartzea Eneko", ισπανικά: "García Íñiguez", λατινικά: "Garsea Enneconis" περί το 810 - 882) δεύτερος βασιλιάς της Παμπλόνα (852 - 882) ήταν γιος και διάδοχος του Ίνιγο Αρίστα της Παμπλόνα πρώτου βασιλιά της Παμπλόνα. Σπουδασμένος στην Κόρδοβα έγινε μεγάλος στρατιωτικός αρχηγός με σημαντικό ρόλο σε όλες τις εκστρατείες του πατέρα του στα τελευταία χρόνια της βασιλείας του. Όταν ο πατέρας του χτυπήθηκε από παράλυση (842) έγινε αντιβασιλιάς της Παμπλόνα πιθανότατα μαζί με τον θείο του Φορτούν Ίνιγεθ.
Γαλλική Ομοσπονδία Ράγκμπι Λιγκ

Η Γαλλική Ομοσπονδία Ράγκμπι Λιγκ (γαλλικά: "Fédération Française de Rugby à XIII", FFR XIII, ελεύθερη απόδοση: Γαλλική Ομοσπονδία Ράγκμπι με ΙΓ΄) είναι το διοικητικό όργανο για το άθλημα του ράγκμπι λιγκ στη Γαλλία. Ιδρύθηκε στις 6 Απριλίου του 1934, έχωντας την ονομασία «Γαλλικός Σύνδεσμος Ράγκμπι με ΙΓ΄» (Ligue Française de rugby à XIII). Διοργανώνει το πρωτάθλημα (Élite 1), ενώ είναι υπεύθυνη και για τη διεξαγωγή του κυπέλλου (Trophée Lord Derby) της χώρας. Συντονίζει επίσης τις δραστηριότητες των εθνικών ομάδων ανδρών, γυναικών και νέων της χώρας, όπως και κάθε άλλη δραστηριότητα όσον αφορά τις παραλλαγές του αθλήματος, ράγκμπι λιγκ σέβενς, ράγκμπι 9 κλπ.

Κατά τη διάρκεια της ιστορίας της, η Ομοσπονδία διαλύθηκε στις 19 Δεκεμβρίου του 1941 από το καθεστώς του Βισύ, υπό την πίεση διαφόρων επιφανών ανθρώπων της Γαλλικής Ομοσπονδίας Ράγκμπι. Η επανέναρξη εργασιών στις 17 Σεπτεμβρίου του 1944, έγινε με την ονομασία «Γαλλική Ομοσπονδία παιχνιδιού με ΙΓ΄» (Fédération française de jeu à XIII). Αργότερα, έπειτα από την απόφαση της 4ης Ιουνίου 1993, το Ανώτατο Δικαστήριο επέτρεψε στην ομοσπονδία τη χρήση του όρου «rugby», η οποία είχε απαγορευτεί καθώς η Γαλλική Ομοσπονδία Ράγκμπι είχε κινηθεί νομικά.

Η Ομοσπονδία είναι εμπνευστής και ιδρυτικό μέλος της Διεθνούς Ομοσπονδίας Ράγκμπι Λιγκ, η οποία συστάθηκε στις 25 Ιανουαρίου του 1948 στο Μπορντό, όπως και της Ευρωπαϊκής Ομοσπονδίας Ράγκμπι Λιγκ, η οποία ιδρύθηκε την 1η Ιανουαρίου του 2003.
Future Unfolding

Το Future Unfolding είναι βιντεοπαιχνίδι δράσης περιπέτειας που δημιουργήθηκε από την Spaces of Play και κυκλοφόρησε στις 15 Μαρτίου του 2017 για τα Microsoft Windows και Mac και αργότερα για το PlayStation 4. Ο παίκτης παρατηρεί και αλληλεπιδρά με την άγρια ζωή με σκοπό να βρει στοιχεία και να ανακαλύψει μυστικά μοτίβα σε μυστηριώδη περιβάλλοντα. Δέχεται βοήθεια από άγρια ζώα ενώ αποφεύγει άλλα, λιγότερο φιλικά πλάσματα.
Τρίτος Παγκόσμιος Πόλεμος

Ο Τρίτος Παγκόσμιος Πόλεμος (αλλιώς Γ' ΠΠ ή ΠΠ ΙΙΙ) είναι ένα υποθετικό φαινόμενο παγκοσμίου πολέμου, παρόμοιο με τους Α' και Β' αντίστοιχα. Ο όρος χρησιμοποιείται από το τέλος του Δευτέρου Παγκοσμίου Πολέμου και χρησιμοποιείται λανθασμένα για να περιγράψει τον Ψυχρό Πόλεμο και τον Πόλεμο στην Τρομοκρατία. 

Λόγω της ανάπτυξης και χρήσης πυρηνικών όπλων στον Β' ΠΠ και της μετέπειτα απόκτησής των από πολλές χώρες, η ενδεχόμενη απειλή μιας πυρηνικής καταστροφής της Γης και των πολιτισμών της και της ζωής της, είναι κοινός φόβος του Τρίτου Παγκοσμίου Πολέμου. Ένας ακόμη φόβος του Γ' ΠΠ είναι ο βιολογικός πόλεμος και το ενδεχόμενο πρόκλησης μεγάλων καταστροφών σε πληθυσμούς, είτε ενσυνείδητα είτε ασυνείδητα μέσω πιθανής παράλλαξης κάποιου τεχνητού ιού. Τέτοια σενάρια, μαζί με το γεγονός ότι αναπτύσσονται οι μέθοδοι μαζικής καταστροφής, καθιστούν πιστευτό το γεγονός ότι ίσως οι μελλοντικές γενιές μετά τον Γ' ΠΠ θα ζουν σε υπόγεια κρησφύγετα ή σε άλλους πλανήτες, μιας και η Γη θα είναι ακατοίκητη, λόγω της εξόντωσής της από τους πολέμους. 

Ο Α΄ Παγκόσμιος Πόλεμος (1914-1918) επιτεινόταν εκείνη την εποχή ως ο «Πόλεμος που λήγει όλους τους πολέμους», επειδή θεωρούνταν ότι δεν θα μπορούσε να επαναληφθεί πόλεμος τέτοιας εμβέλειας ξανά στην ιστορία της ανθρωπότητας. Ο Β΄ Παγκόσμιος Πόλεμος (1939-1945) εξαφάνισε αυτήν την εικασία και ο Ψυχρός Πόλεμος (1945-1991) και κυριότερα οι εξελίξεις που σχετίζονταν με την χρήση πυρηνικών όπλων, έκαναν όλο και πιο ρεαλιστικό το σενάριο του Γ' ΠΠ. Ευτυχώς, με το τέλος του Ψυχρού Πολέμου του 1991 και την διάλυση της Σοβιετικής Ένωσης τέτοιοι φόβοι έπαψαν να υπάρχουν σε μεγάλο βαθμό.
Κρανίο με αναμμένο τσιγάρο

Το Κρανίο με αναμμένο τσιγάρο (ολλανδικά: Kop van een skelet met brandende sigaret) είναι ένα πρώιμο έργο του Βίνσεντ βαν Γκογκ. Η μικρή και χωρίς ημερομηνία ελαιογραφία που απεικονίζει έναν σκελετό με ένα τσιγάρο είναι μέρος της μόνιμης συλλογής του Μουσείου Βαν Γκογκ στο Άμστερνταμ. Ήταν πιθανότατα ζωγραφισμένο το χειμώνα του 1885-1886 ως ένα χιουμοριστικό σχόλιο για τις συντηρητικές ακαδημαϊκές πρακτικές – πριν από τη μελέτη ζωντανών ανθρώπινων μοντέλων, η ακαδημαϊκή ρουτίνα περιλάμβανε μελέτες σκελετών, για να αναπτύξουν οι φοιτητές κατανόηση της ανθρώπινης ανατομίας - μια υπόθεση που βασίζεται στο γεγονός ότι ο Βαν Γκογκ που ήταν στην Αμβέρσα εκείνη τη στιγμή, παρακολούθησε μαθήματα στη Βασιλική Ακαδημία Καλών Τεχνών, μαθήματα που αργότερα θα έλεγα ότι ήταν βαρετά και δεν τον δίδαξαν τίποτα.

Ο Βαν Γκογκ χρησιμοποιεί σκελετούς και σε άλλη εργασία του από την περίοδο της Αμβέρσας, ένα σκίτσο του με τίτλο «Κρεμασμένος σκελετός και γάτα». Την περίοδο 1887-1888, ο Βαν Γκογκ ζωγράφισε δύο πίνακες με κρανία, τα μόνα άλλα έργα του (εκτός από ένα σχέδιο από την ίδια περίοδο) που έχουν κρανία ως μοτίβο.

Το έργο έχει διαστάσεις 32 επί 24,5 εκατοστά (12,6 × 9,6 in). Θεωρείται vanitas ή memento mori, σε μια εποχή που η κατάσταση της υγείας του Βαν Γκογκ ήταν κακή. Μπορεί να επηρεάστηκε από τα έργα του Ολλανδού καλλιτέχνη του 17ου αιώνα Χέρκουλες Σέγκερς ή του Φελισιέν Ροπς, ενός Βέλγου σύγχρονου καλλιτέχνη του Βαν Γκογκ. Αν και συχνά εκλαμβάνεται ως κριτική σχετικά με το κάπνισμα, ο ίδιος ο Βαν Γκογκ ήταν δεινός καπνιστής και συνέχισε να καπνίζει μέχρι το θάνατό του το 1890.

Το 2008 ο πίνακας χρησιμοποιήθηκε από τον γραφίστα "Chip Kidd" για την πρώτη έκδοση του εξώφυλλου για το βιβλίο Όταν τυλίγεστε στις φλόγες, μια συλλογή δοκιμίων που γράφτηκε από τον Ντέιβιντ Σεντάρις. Ο Σεντάρις λέγεται ότι ήταν «γοητευμένος με τον πίνακα», αφού τον είδε ότι σε μια καρτ ποστάλ κατά τη διάρκεια ενός ταξιδιού του στο Άμστερνταμ.

Ο πίνακας ήταν στην κατοχή του αδελφού του Βαν Γκογκ, Τεό βαν Γκογκ τη στιγμή του θανάτου του το 1891. Τον κληρονόμησε η χήρα του Τζοάνα βαν Γκογκ-Μπόνγκερ μέχρι το θάνατό της το 1925 και στη συνέχεια πέρασε στα χέρια του γιου τους, Βίνσεντ Ουίλεμ βαν Γκογκ μέχρι το 1962, όταν αποκτήθηκε από το Ίδρυμα Βαν Γκογκ. Βρισκόταν με τη μορφή δανείου στο "Stedelijk Museum" την περίοδο 1962-1973 και βρίσκεται με μορφή μόνιμου δανεισμού στο Μουσείο Βαν Γκογκ στο Άμστερνταμ από το 1973.
Bloomberg L.P.

Η Bloomberg L.P. είναι ιδιωτική εταιρεία χρηματοοικονομικού λογισμικού, δεδομένων και των μέσων ενημέρωσης με έδρα το κέντρο του Μανχάταν, στη Νέα Υόρκη των ΗΠΑ. Η Bloomberg L.P. ιδρύθηκε από τον Μάικλ Μπλούμπεργκ το 1981 με τη βοήθεια των Τόμας Σεκούντα, Ντάνκαν ΜακΜίλαν, Τσαρλς Ζέγκαρ, ενώ το 30% της ιδιοκτησίας επενδύθηκε από τη Merrill Lynch.
Lord Of Misrule

Lord Of Misrule είναι ο τίτλος του τέταρτου άλμπουμ του καναδικού doom metal συγκροτήματος Blood Ceremony, το οποίο κυκλοφόρησε τον Μάρτιο του 2016 μέσω της δισκογραφικής εταιρείας "Rise Above Records".

Η ηχογράφηση του δίσκου πραγματοποιήθηκε στα "Toe Rag Studios" του Λονδίνου με παραγωγό τον Λίαμ Γουάτσον, ο οποίος στο παρελθόν είχε συνεργαστεί με τους Electric Wizard και τους Uncle Acid and the Deadbeats.

Οι κριτικές για το άλμπουμ υπήρξαν θετικές, με το "Rock Hard" να του δίνει 8,5 / 10, το "Music Existence" με 90%, το "Metal Storm" με 8,1 / 10, το "Metal Injection" με 7,5 / 10 και το "The Metal Observer" με 9 / 10.
Ματσίνγκα

Οι Ματσίνγκα "(Machinga)" (πληθυντικός Ουαματσίνγκα "(Wamachinga)"), είναι μια εθνοτική και γλωσσική ομάδα που βρίσκεται στην Περιφέρεια Λίντι "(Lindi Region)" (στις Περιοχές Κίλουα "(Kilwa District)" και Λίντι "(Lindi District)"), στη νότια ακτή του Ινδικού Ωκεανού "(Indian Ocean)" της Τανζανίας.

Οι γειτονικές φυλές είναι: στα βόρεια οι Ματούμπι "(Matumbi)", δυτικά οι Μουέρα "(Mwera)" και νότια οι Μακόντε "(Makonde)".

Το 1987, ο πληθυσμός των Ματσίνγκα "(Machinga)" αριθμούσε 36.000 άτομα.

Ο ευτυχισμένος γάμος εκτιμάται ιδιαιτέρως. Ο γαμπρός καλείται να καταβάλει ένα μικρό τίμημα ως προίκα, για τη νύφη του και να της εξασφαλίσει την καλή του φροντίδα. Είναι μάλλον σύνηθες για τους Ματσίνγκα "(Machinga)", να νυμφεύονται μετά των γειτόνων των Μουέρα "(Mwera)".
Μιχαήλ Δέφνερ

Ο Μιχαήλ Δέφνερ (γερμανικά: "Joseph Michael Deffner", Γιόζεφ Μίχαελ Ντέφνερ) (1848 - 1934) ήταν Γερμανός κλασικός φιλόλογος και γλωσσολόγος που έγινε γνωστός για τις μελέτες του σχετικά με την Τσακωνική διάλεκτο.
Ντάβιντ ντε Κόνινκ

Ο Ντάβιντ ντε Κόνινκ (φλαμανδικά: David de Coninck ή David de Koninck, επίσης γνωστός ως Rammelaer (περ. 1644, Αμβέρσα – μετά το 1701, πιθανόν Βρυξέλλες) ήταν Φλαμανδός ζωγράφος, ο οποίος ειδικευόταν σε νεκρές φύσεις και τοπία με ζώα και σκηνές κυνηγίου. Αναγνωρισμένος ως κορυφαίος ζωγράφος ζώω, ο ντε Κόνινκ ανέπτυξε διεθνή σταδιοδρομία, η οποία τον οδήγησε να εργαστεί επί μεγάλες χρονικές περιόδους στο Παρίσι, στη Ρώμη και στη Βιέννη.
Be Prepared

To Be Prepared είναι ένα τραγούδι σε μουσική Έλτον Τζον και σε στίχους Τιμ Ράις, το οποίο συμπεριλήφθηκε στο soundtrack της ταινίας "Ο Βασιλιάς των Λιονταριών" (1994), της Disney. Το τραγούδι το ερμηνεύει αρχικά ο Τζέρεμι Άιρονς, όμως το ολοκλήρωσε ο Τζιμ Κάμινγκς, καθώς η φωνή του πρώτου είχε πάθει ζημιά. Πέρα από αυτούς τους δύο, συμμετείχαν στο ερμηνευτικό μέρος του τραγουδιού και η Γούπι Γκόλντμπεργκ. 

Ο soundtrack δίσκος, πούλησε, κατά το έτος κυκλοφορίας του, 4,934,000 αντίτυπα. Το "Watchmojo.com", το κατέταξε πρώτο, ανάμεσα στα καλύτερα τραγούδια κακών της Disney. Ενώ, γενικότερα, θεωρείται ένα από τα καλύτερα στην εν λόγω κατηγορία. Το τραγούδι ερμηνεύθηκε και στο μιούζικαλ που ανέβηκε στο Μπρόντγουεϊ.
Coco

Το Coco είναι αμερικανική 3D ταινία μιούζικαλ-φαντασίας του 2017 επεξεργασμένη σε Η/Υ σε παραγωγή της Pixar Animation Studios και διανομή της Walt Disney Pictures. Είναι βασισμένη σε μια πρωτότυπη ιδέα του Λι Άνκριτς, σε σκηνοθεσία του ίδιου με δεύτερο σκηνοθέτη τον Άντριαν Μολίνα. Η ιστορία αφορά τον 12χρονο Μιγκέλ Ριβέρα που μεταφέρεται απρόσμενα στη χώρα των νεκρών, όπου αναζητά τη βοήθεια του μουσικού προ-προπάππου του για να επιστρέψει στην οικογένεια του ανάμεσα στους ζωντανούς.

Η ιδέα της ταινίας βασίζεται στη μεξικανική γιορτή της Ημέρας των Νεκρών. Το σενάριο της ταινίας ανέπτυξαν ο Μολίνα και ο Μάθιου Άλντριτς μέσα από το στόρι που σκιαγράφησαν ο Άνκριτς, ο Τζέισον Κατζ, ο Άλνρτιτς και ο Μολίνα. Η Pixar ξεκίνησε την ανάπτυξη της ταινίας το 2016. Ο Άνκριτς μαζί με άτομα του συνεργείου επισκέφθηκαν το Μεξικό για έμπνευση. Ο μουσικοσυνθέτης Μάικλ Γκατσίνο, που είχε ξανασυνεργαστεί με την Pixar σε προηγούμενες ταινίες υπέγραψε το σάουντρακ της ταινίας. Οι ηθοποιοί φωνής που πρωταγωνίστησαν στην ταινία ήταν οι Άντονι Γκονζάλεζ, Γκαέλ Γκαρσία Μπερνάλ, Μπέντζαμιν Μπρατ, Άλαν Ούμπαχ, Ρενέ Βικτόρ, Άνα Οφελία Μουργκούια και Έντουαρντ Τζέιμς Όλμος. Είναι η πρώτη ταινία στην ιστορία με εννιαψήφιο προϋπολογισμό που παρουσιάζει ένα καστ πλήρως από Λατίνους, με κόστος μεταξύ των 175 και των 200 εκατομμυρίων.

Το "Cocο" έκανε πρεμιέρα στις 20 Οκτωβρίου του 2017, κατά τη διάρκεια του Morelia International Film Festival στη Μορέλια του Μεξικού. Στις αίθουσες του Μεξικού ξεκίνησαν οι προβολές την επόμενη εβδομάδα, την εβδομάδα πριν την Día de los Muertos και έγινε η εμπορικότερη ταινία όλων των εποχών για το Μεξικό. Στις Ηνωμένες Πολιτείες ξεκίνησε στις 22 Νοεμβρίου 2017 και έχει αποφέρει περίπου 807,8 εκατομ. δολάρια παγκοσμίως. Η ταινία απέσπασε επαίνους για το animation, τις φωνητικές ερμηνείες, το μουσικό σκορ, τα τραγούδια, την συναισθηματική ιστορία και το σεβασμό στη Μεξικάνικη κουλτούρα. Επιλέχθηκε από το Εθνικό Συμβούλιο Κριτικών ως η καλύτερη ταινία animation για το 2017 και απέσπασε πολυάριθμες διακρίσεις. Κέρδισε το Όσκαρ Καλύτερης Ταινίας Κινουμένων Σχεδίων και το Όσκαρ Καλύτερου Πρωτότυπου Τραγουδιού ("Remember Me/Θυμήσου Με"), όπως ακόμα βραβείο BAFTA, βραβείο στις Χρυσές Σφαίρες, βραβείο επιλογής των κριτικών (Critics' Choice Movie Award) και βραβείο στα Βραβεία Annie στην κατηγορία Καλύτερη Ταινία Κινουμένων Σχεδίων.
Ιωάννης Σταματάκος

Ο Ιωάννης Σταματάκος (1896-1968) ήταν Έλληνας κλασικός φιλόλογος, καθηγητής στο Πανεπιστήμιο Αθηνών και ακαδημαϊκός.

Ο Σταματάκος γεννήθηκε στα Μουντανίστικα Λακωνίας (σήμερα ανήκουν στον Δήμο Ανατολικής Μάνης) και σπούδασε φιλολογία στην Αθήνα, στο Βερολίνο, στο Γκέτινγκεν και στην Οξφόρδη (1930-1933). Ανακηρύχθηκε διδάκτορας του Πανεπιστημίου Αθηνών το 1935 και στη συνέχεια δίδαξε στο Πειραματικό Σχολείο του, προτού γίνει καθηγητής στο Πανεπιστήμιο Αθηνών.

Πρότεινε διορθώσεις στο σωζόμενο πρότυπο κείμενο του Θουκυδίδη. Κατά τα άλλα, ήταν σταθερά πολύ συντηρητικός στο γλωσσικό ζήτημα. Υπό την ιδεολογική επίδραση του Σταματάκου, το τμήμα Φιλολογίας του Πανεπιστημίου Αθηνών αρνήθηκε τρεις φορές την εκλογή του Μανόλη Τριανταφυλλίδη ως καθηγητή. Μάλιστα, ο Σταματάκος στη σχετική του εισήγηση περιγράφει τον Τριανταφυλλίδη ως «εγκληματία» (το πλήρες κείμενο της εισήγησης Σταματάκου, είναι διαθέσιμο στη βάση δεδομένων του ΑΠΘ).

Ο Σταματάκος εκλέχθηκε τακτικό μέλος της Ακαδημίας Αθηνών το 1959, εννέα χρόνια πριν από τον θάνατό του στην Αθήνα σε ηλικία 72 ετών. Συνέγραψε πλήθος φιλολογικών εργασιών και βιβλίων, από τα οποία ξεχωρίζουν:

* "Λεξικόν της αρχαίας ελληνικής γλώσσης" σε 3 τόμους, επίτομη επανέκδοση σε 1261 σελ., Αθήνα 2006, ISBN 978-960-98762-9-2
* "Ιστορική γραμματική αρχαίας ελληνικής", εκδ. Δεδεμάδη (επανέκδ.), Αθήνα 2006, 566 σελ., ISBN 978-960-9482-00-4
* "Λεξικόν της νέας ελληνικής γλώσσης" (3 τόμοι)
* "Πλουτάρχου Ηθικών, ει πρεσβυτέρω πολιτευτέον"
Walk This Way

Το Walk This Way είναι ένα τραγούδι του αμερικανικού hard rock συγκροτήματος Aerosmith. Το κομμάτι γράφτηκε από τους Στίβεν Τάιλερ και Τζο Πέρι και συμπεριλήφθηκε στον δίσκο "Toys in the Attic", του 1975. Το τραγούδι κυκλοφόρησε και ως single, το δεύτερο από τον εν λόγω δίσκο, το οποίο κατάφερε να φτάσει στο νούμερο 10 των αμερικανικών "Billboard Hot 100", το 1977. Πρόκειται για ένα από τα πιο γνωστά τραγούδια του σχήματος που τους βοήθησε να αποκτήσουν δημοτικότητα τη δεκαετία του 1970.

Το 1980 η καριέρα τους γνώρισε αναζωπύρωση, μετά την διασκευή του τραγουδιού από τους Run DMC, σε μία hip hop και rock εκτέλεση. Το 1986, συμπεριλήφθηκε στον δίσκο τους "Raising Hell". Η εκτέλεση αυτή κέρδισε κι ένα βραβείο Soul Train Music, στην κατηγορία Καλύτερου Ραπ Single, το 1987, ενώ στα Hot 100, έφτασε έως και το νούμερο 4. Το πρωτότυπο τραγούδι των Aerosmith, συμπεριλήφθηκε στη λίστα του "VH1", με τα 40 Σπουδαιότερα Hard Rock Τραγούδια όλων των εποχών, καταλήγοντας στη 8η θέση. Εκτός από τους Run DMC, το τραγούδι υπέστη κι άλλες επιτυχημένες διασκευές.
Βάρζουγκα

thumb|right|250px|Ο ποταμός Βάρζουγκα
Ο Βάρζουγκα (Ва́рзуга) είναι ποταμός στο νότιο μέρος της Χερσονήσου Κόλα της βόρειας Ρωσίας, στην Περιφέρεια Μούρμανσκ. Το μήκος του είναι 254 χλμ. (237 σύμφωνα με άλλη εκδοχή). Η έκταση της λεκάνης απορροής του Βάρζουγκα είναι 9840 τ.χλμ.. Ο Βάρζουγκα εκβάλλει στη Λευκή Θάλασσα, στον Αρκτικό Ωκεανό. Παγώνει από τα τέλη (συνήθως) του Οκτωβρίου και παραμένει σχεδόν πάντα παγωμένος μέχρι τις αρχές Μαΐου. Η μέση παροχή του είναι 77 κυβικά μέτρα νερού ανά δευτερόλεπτο, ενώ κατά τον Μάιο και τον Ιούνιο ανέρχεται σε 300.

Στο τμήμα του άνω ρου τού Βάρζουγκα υπάρχει ένας μεγάλος καταρράκτης, ο Παντούν, με τρεις υδατοπτώσεις. Χαμηλότερα στον ρου του ο ποταμός σχηματίζει κι άλλους καταρράκτες, αλλά πολύ μικρότερους. Στο τμήμα που είναι πλωτός, χρησιμεύει για τη μεταφορά ξυλείας.

Ο Βάρζουγκα είναι ο πλέον παραγωγικός ποταμός της χερσονήσου Κόλα ως προς το ψάρεμα του σολομού. Σε κάθε εποχή αλιεύονται περισσότεροι από 10 χιλιάδες σολομοί σε αυτόν και τους παραποτάμους του.
Ανατόλι Μπονταρτσούκ

Ο Ανατόλι Μπονταρτσούκ ("Анато́лій Па́влович Бондарчу́к", 31 Μαΐου 1940) είναι πρώην Σοβιετικός σφυροβόλος, ο οποίος θεωρείται ως ο πιο επιτυχημένος προπονητής σφυροβολίας όλων των εποχών. 

Είναι ουκρανικής καταγωγής. Το 1969, στην Αθήνα, ο Ανατόλι Μπονταρτσούκ ήταν ο μοναδικός άνδρας που πέτυχε παγκόσμιο ρεκόρ, με 74,68 μ. στη σφύρα. Στις 12 Οκτωβρίου της ίδιας χρονιάς κατέρριψε εκ νέου το παγκόσμιο ρεκόρ στη σφυροβολία με 75,48 μ.. Κέρδισε το χρυσό μετάλλιο στους Ολυμπιακούς Αγώνες του 1972.
Ρόσενμποργκ

Το Ρόσενμποργκ είναι μια περιοχή του Τρόντχαϊμ, Νορβηγία. Ανήκει στην ενορία Østbyen, μία από τις τέσσερις διοικητικές επαρχίες του Τρόντχαϊμ. Η περιοχή είναι κυρίως οικιστική. Από την ονομασία της περιοχής πήρε το όνομα της η Ρόσενμποργκ ΜΚ, η πιο πετυχημένη σε τίτλους ομάδα της Νορβηγίας.
Ντ. Μπ. Γουάις

Ο Ντάνιελ Μπρετ Γουάις (αγγλικά: "Daniel Brett Weiss", 23 Απριλίου 1971), περισσότερο γνωστός ως Ντ. Μπ. Γουάις ("D.B. Weiss"), είναι Αμερικανός τηλεοπτικός παραγωγός, σεναριογράφος και μυθιστορηματογράφος. Περισσότερο γνωστός είναι για τη συνεργασία του με τον Ντέιβιντ Μπένιοφ, στη δημιουργία της τηλεοπτικής σειράς του HBO, "Game of Thrones", η οποία βασίζεται στη σειρά βιβλίων του Τζωρτζ Ρ. Ρ. Μάρτιν, "A Song of Ice and Fire".

Γεννημένος στο Σικάγο του Ιλινόι με εβραϊκή καταγωγή, ξεκίνησε την καριέρα του προς τα τέλη του της δεκαετίας του 1990, σε βοηθητικούς ρόλους στην παραγωγή ταινιών. Το 2003, κυκλοφορόησε και το πρώτο του μυθιστόρημα, ονόματι "Lucky Wander Boy". Πέρα από το "Game of Thrones", στο οποίο έχει υπάρξει παραγωγός, σκηνοθέτης και σεναριογράφος, έχει συμμετάσχει στην παραγωγή σε άλλες δύο τηλεοπτικές σειρές: το "It's Always Sunny in Philadelphia" και το "The Specials".
Έρικ Πίτερσον

Ο Έρικ Πίτερσον ("αγγλ. Eric Peterson") είναι Αμερικανός κιθαρίστας της χέβι μέταλ μουσικής, γνωστός ως κιθαρίστας των Testament, ενώ έχει δημιουργήσει και το black metal συγκρότημα Dragonlord.
Μόσχοβας

Ο ποταμός Μόσχοβας στην [[Κολόμνα]], λίγο πριν τη συμβολή του με τον Οκά
Ο Μόσχοβας (ρωσ. Москва-река) είναι ποταμός της δυτικής Ευρωπαϊκής Ρωσίας, παραπόταμος του Οκά. Με μήκος 503 χιλιόμετρα, είναι γνωστός από το ότι διαρρέει την πρωτεύουσα της Ρωσίας, τη Μόσχα.
Kill Bill

Το Kill Bill είναι αμερικανική διμερής σειρά ταινιών δράσης με πολεμικές τέχνες σε σενάριο και σκηνοθεσία Κουέντιν Ταραντίνο. Αρχικά είχε προγραμματιστεί για μια ενιαία κινηματογραφική ταινία, αλλά με τα γυρίσματα και την ολοκλήρωση του σεναρίου, η ταινία κράτησε πάνω από τέσσερις ώρες, και για αυτό χωρίστηκε σε δύο ταινίες, το "Kill Bill Volume 1", που κυκλοφόρησε στα τέλη του 2003, και το "Kill Bill Volume 2", που κυκλοφόρησε στις αρχές του 2004. Η διμερής ταινία προβλήθηκε ολοκληρωμένη σε επιλεγμένους κινηματογράφους το 2011, υπό τον τίτλο "Kill Bill: The Whole Bloody Affair", με διάρκεια τεσσάρων ωρών.

Ο Ταραντίνο έχει αφήσει υπόνοιες για μία τρίτη συνέχεια των ταινιών.
Μιχάλης Ζαμπέτας

Ο Μιχάλης Ζαμπέτας (Αιγάλεω, 5 Ιουνίου 1956 - 10 Μαρτίου 2008) ήταν Έλληνας συνθέτης, κιθαρίστας, τραγουδιστής και πολιτικός. Ο Μ. Ζαμπέτας από νωρίς ακολούθησε τα βήματα του διάσημου πατέρα του, απ' τον οποίο διδάχθηκε τη μουσική τέχνη (αμφότεροι υπήρξαν ουσιαστικά αυτοδίδακτοι). Σαν εκτελεστής, συνεργάσθηκε με το Γιώργο Στεφανάκη κι άλλους συνθέτες. Ως οργανοπαίκτης (κιθάρα και μπουζούκι) πραγματοποίησε πολλές εμφανίσεις σε λαϊκές σκηνές ("Χυτήριο Θέατρο" κλπ). Διετέλεσε ακόμη, εκλεγμένος δημοτικός σύμβουλος Αιγάλεω επί μια τετραετία, με το συνδυασμό του Γιάννη Μυστακόπουλου. 

Στην προσωπική ζωή του υπήρξε μποέμ, αλλά και πολύ αγαπητός. Σχετίσθηκε με τρεις γυναίκες, η μια εκ των οποίων ήταν η ηθοποιός και τραγουδίστρια Νέλλη Γκίνη και απόκτησε δυο παιδιά από ισάριθμους γάμους. Tον Γιώργο Ζαμπέτα, απο την Ελένη Νταράλα, ετεροθαλή αδελφή του Γιώργου Νταλάρα και τον Μιχάλη Ζαμπέτα jr. απο την τελευταία του σύντροφο.

Φανατικός καπνιστής, προσβλήθηκε από καρκίνο και έχασε πρόωρα τη ζωή του στις 10 Μαρτίου του 2008. Κατά τραγική σύμπτωση την ίδια ημερομηνία είχε πεθάνει και ο πατέρας του, 16 χρόνια νωρίτερα.
Lockheed F-104 Starfighter

Το Lockheed F-104 Starfighter είναι ένα μονοκινητήριο υπερηχητικό καταδιωκτικό αεροσκάφος. Αρχικά αναπτύχθηκε από την Lockheed για την Αμερικανική Πολεμική Αεροπορία, αλλά χρησιμοποιήθηκε ευρέως από συμμάχους των Η.Π.Α. σε όλο τον κόσμο και παρήχθη από πολλές άλλες χώρες του ΝΑΤΟ. Η ομάδα σχεδιασμού του είχε επικεφαλής τον Κέλι Τζόνσον, ο οποίος συνέχισε να καθοδηγεί ή να συμβάλει στην ανάπτυξη του Lockheed SR-71 Blackbird και άλλων αεροσκαφών της Lockheed.

Το F-104 έσπασε πολυάριθμα παγκόσμια ρεκόρ, συμπεριλαμβανομένων αμφότερων της ταχύτητας στον αέρα και του υψομέτρου. Η επιτυχία του αμαυρώθηκε από τα σκάνδαλα για δωροδοκία της Lockheed, σύμφωνα με τα οποία η Lockheed είχε δωροδοκήσει σημαντικό αριθμό πολιτικών και στρατιωτικών αξιωματούχων σε διάφορες χώρες, προκειμένου να επηρεάσουν την κρίση τους και να εξασφαλίσουν πολλά συμβόλαια αγοράς. Το γεγονός αυτό προκάλεσε πολλές σημαντικές διαμάχες στην Ευρώπη και την Ιαπωνία. Το κακό ιστορικό ασφαλείας του Starfighter έφερε επίσης το αεροσκάφος στη δημοσιότητα, ειδικά στις υπηρεσίες της γερμανικής πολεμικής αεροπορίας. 

Η τελική έκδοση παραγωγής του μαχητικού μοντέλου ήταν το F-104S, ένα παντός καιρού αεροσκάφος σχεδιασμένο για την Ιταλική Πολεμική Αεροπορία, εξοπλισμένο με πυραύλους AIM-7 Sparrow. Μελετήθηκε ένα εξελιγμένο F-104, γνωστό ως CL-1200 Lancer, αλλά δεν προχώρησε πέρα από το στάδιο της μακέτας.
Η Barbie ως Βασιλοπούλα και Χωριατοπούλα

Η Barbie ως Βασιλοπούλα και Χωριατοπούλα (Αγγλικά: "Barbie as the Princess and the Pauper") είναι κινούμενα σχεδία σε σκηνοθεσία Ουΐλιαμ Λάου. Η Μπάρμπι πρωταγωνιστεί σε μία ιστορία βασισμένη στην κλασική ιστορία του Μαρκ Τουαίην, σε διπλό ρόλο, ως βασιλοπούλα Ανελίς και ως χωριατοπούλα Έρικα, δύο κοπέλες που μοιάζουν σαν δύο σταγόνες νερό.
Κρατική Επιτροπή Γραφής και Γλώσσας Εργασίας

Η Κρατική Επιτροπή Γραφής και Γλώσσας Εργασίας (κινεζικά: 国家语言文字工作委员会) υπάγεται στο Υπουργείο Παιδείας της Λαϊκής Δημοκρατίας της Κίνας και είναι υπεύθυνη για την εθνική γλώσσα εργασίας σε όλη την επικράτεια της χώρας. Σκοπός της είναι η εφαρμογή των αποφάσεων του κρατικού συμβουλίου για τη γλώσσα και η τυποποίηση της κινεζικής γλώσσας και γραφής, σύμφωνα με τις πολιτικές και τα διατάγματα του κράτους.

Χρέη διευθυντή της Κρατικής Επιτροπής Γραφής και Γλώσσας Εργασίας αναλαμβάνει "ex officio" ο εκάστοτε υφυπουργός Παιδείας.
Τζόρτζο Ντεμέτριο Γκαλλάρο

Ο σεβασμιότατος Τζόρτζο Ντεμέτριο Γκαλλάρο (ιταλικά: "Giorgio Demetro Gallaro"). Γεννήθηκε στις 16 Ιανουαρίου 1948) είναι επίσκοπος της Επαρχίας της Πιάνα ντέλι Αλμπανέζι της Ιταλοβυζαντινής Εκκλησίας, με έδρα την ομώνυμη πόλη ("Piana degli Albanesi") του Παλέρμο της Ιταλίας. Εξελέγη στις 31 Μαρτίου 2015, διαδεχόμενος τον Σοτίρ Φερράρα ("Sotìr Ferrara").
Ποδοσφαιρική Ομοσπονδία Σαουδικής Αραβίας

thumb|130px|Παλαιό λογότυπο 1990–2017
Η Ποδοσφαιρική Ομοσπονδία Σαουδικής Αραβίας (αραβικά: الاتحاد السعودي لكرة القدم, αγγλικά: "Saudi Arabian Football Federation", SAFF) είναι το ανώτατο διοικητικό όργανο όσον αφορά το άθλημα του ποδοσφαίρου στη Σαουδική Αραβία. Ιδρύθηκε το 1956 και την ίδια χρονιά προσχώρησε στη FIFA, ενώ το 1972 έγινε μέλος της AFC. Η έδρα της βρίσκεται στο Ριάντ και είναι υπεύθυνη για τη διεξαγωγή των ποδοσφαιρικών διοργανώσεων της χώρας, όπως και για την οργάνωση και λειτουργία των εθνικών ομάδων ανδρών, γυναικών και νέων της Σαουδικής Αραβίας.
Interstellar

Το Interstellar είναι αμερικανικής παραγωγής επική κινηματογραφική ταινία επιστημονικής φαντασίας του 2014, σε σκηνοθεσία του Κρίστοφερ Νόλαν. Στην ταινία πρωταγωνιστούν οι Μάθιου Μακόναχι, Αν Χάθαγουεϊ, Τζέσικα Τσάστεϊν, Μπιλ Έργουιν, Μάικλ Κέιν, Έλεν Μπέρστιν, και Ματ Ντέιμον. Το σενάριο ακολουθεί την ιστορία μίας ομάδας αστροναυτών, οι οποίοι ταξιδεύουν μέσα από μία σκουληκότρυπα, σε μία προσπάθεια να βρουν ένα νέο σπίτι για την ανθρωπότητα. Το σενάριο της ταινίας γράφτηκε από τα αδέλφια Κρίστοφερ και Τζόναθαν Νόλαν, και βασίζεται σε ένα αρχικό σενάριο που είχε γράψει ο δεύτερος, το 2007. Ο Κρίστοφερ Νόλαν ανέλαβε και την παραγωγή της ταινίας, μαζί με τη σύζυγό του Έμμα Τόμας, μέσω της εταιρείας παραγωγής τους με το όνομα "Syncopy", και μαζί με την Λίντα Όμπστ της Lynda Obst Productions.

Ο θεωρητικός φυσικός Κιπ Θορν του Καλτέκ, του οποίου η ερευνητική εργασία ενέπνευσε την ταινία, λειτούργησε ως εξέχον παραγωγός και σύμβουλος επιστήμης για αυτή. Η Warner Bros., οι Paramount Pictures και οι Legendary Pictures συγχρηματοδότησαν την ταινία.
Νέα Φιλαρμονική της Ιαπωνίας

Η Νέα Φιλαρμονική της Ιαπωνίας (ιαπωνικά: 新日本フィルハーモニー交響楽団, Χέπμπορν: Shin Nihon Firuhāmonī Kōkyōgakudan) είναι συμφωνική ορχήστρα με βάση το Τόκιο της Ιαπωνίας. Ιδρύθηκε το 1972 με τον Σεΐτζι Οζάουα ως τιμητικό μαέστρο. Από το 2003, μουσικός διευθυντής της ορχήστρας είναι ο Κρίστιαν Άρμινγκ.

Έχει εκτελέσει συμφωνίες για βιντεοπαιχνίδια, συμπεριλαμβανομένων των: "Super Smash Bros. Melee", "Resident Evil", "Kingdom Hearts", "Tales of Legendia", και άλλα.

Η ορχήστρα είναι επίσης γνωστή για τις παραγωγές soundtrack ταινιών, όπως τα "Ταξίδι στη Χώρα των Θαυμάτων" και "Το Κινούμενο Κάστρο", οι μουσικές των οποίων έχουν συντεθεί, ενορχηστρωθεί και διεξαχθεί από τον Τζο Χισαΐσι. Άλλες ενορχηστρώσεις περιλαμβάνουν το ιαπωνικό άνιμε "Neon Genesis Evangelion", καθώς και για την αγγλόφωνη ταινία κινουμένων σχεδίων ""The Brave Little Toaster"".
Πρωθυπουργός της Αϊτής

Ο Πρωθυπουργός της Αϊτής είναι ο αρχηγός κυβέρνησης της Αϊτής και διορίζει το υπουργικό συμβούλιο, αφού συμβουλευτεί τον Πρόεδρο. Ο διορισμός του γίνεται από τον πρόεδρο της χώρας, σύμφωνα με το Σύνταγμα και πρέπει να εγκριθεί από την Εθνοσυνέλευση. Ο πρωθυπουργός θέτει σε ισχύ τους νόμους και, μαζί με τον Πρόεδρο, είναι αρμόδιος για την εθνική άμυνα της χώρας. Επιπρόσθετα, ο Πρωθυπουργός επιβλέπει την Εθνική Επιτροπή για τις Προμήθειες (CNMP), που αποτελεί ένα αποκεντρωμένο σώμα.
Ρίβερ Φίνιξ

O Ρίβερ Φίνιξ ("River Jude Phoenix", 23 Αυγούστου 1970 - 31 Οκτωβρίου 1993) ήταν Αμερικανός ηθοποιός, μουσικός και ακτιβιστής. Ήταν ο μεγαλύτερος αδερφός των Ρέιν Φίνιξ, Χόακιν Φίνιξ, Σάμερ Φίνιξ και Λίμπερτι Φίνιξ. Ο Ρίβερ συμμετείχε σε 24 ταινίες, καθώς επίσης και σε διαφημιστικά, συμπεριλαμβανομένου την ταινία επιστημονικής φαντασίας "Οι Εξερευνητές" (Explorers, 1985), τη δραματική ταινία ενηλικίωσης "Στάσου Πλάι Μου" (Stand by Me, 1986), την περιπέτεια "Ο Ιντιάνα Τζόουνς και Η Τελευταία Σταυροφορία" (Indiana Jones and the Last Crusade, 1989), υποδυόμενος τον νεαρό Ιντιάνα και επίσης το ανεξάρτητο δράμα "Το δικό μου Αϊντάχο" (My Own Private Idaho, 1991). Ο Ρίβερ θεωρήθηκε το λαμπρότερο αστέρι της γενιάς του Generation X και το είδωλο των εφήβων.Ήταν ένας από τους σημαντικότερους ηθοποιούς της γενιάς του.

Ο Ρίβερ άρχισε να ασχολείται με την υποκριτική στην ηλικία των 10 ετών, οπότε και εμφανίστηκε σε διάφορα διαφημιστικά. Εμφανίστηκε σε διαφορετικούς ρόλους, κάνοντας την πρώτη αξιοσημείωτη εμφάνισή του στο θρυλικό "Στάσου Πλάι Μου" , βασισμένο στη νουβέλα του Στίβεν Κινγκ. Άρχισε να μεταβαίνει σε πιο ενήλικους ρόλους με την ταινία "Τρέχοντας στο Κενό" (Running On Empty, 1988), υποδυόμενος τον γιο δυο γονιών φυγάδων που προσπαθεί να κυνηγίσει το όνειρό του, ένας ρόλος που του χάρισε υποψηφιότητα για Όσκαρ Β' Ανδρικού Ρόλου. Ακολούθησε η ταινία το "Το δικό μου Αϊντάχο" όπου υποδύθηκε ένα ομοφυλόφιλο ζιγκολό που αναζητά τη μητέρα που τον εγκατέλειψε. Ειδικά με τον τελευταίο αυτό ρόλο έλαβε εξαιρετικές κριτικές και επαίνους, που τον οδήγησαν στην νίκη του Κυπέλλου Βόλπι Καλύτερου Ηθοποιού στο Φεστιβάλ Κινηματογράφου της Βενετίας, συνοδευόμενο και με το βραβείο του Καλύτερου Ηθοποιού από την Εθνική Ένωση Κριτικών Κινηματογράφου.

Έως το θάνατό του, τα ξημερώματα της 31ης Οκτωβρίου, 1993, ο Φίνιξ φαινόταν ο αντίποδας του στερεότυπου σταρ του Χόλιγουντ. Τη νύχτα εκείνη κατέρρευσε και πέθανε από καρδιακή ανεπάρκεια, ύστερα από υπερβολική δόση ναρκωτικών, στο νυχτερικό κέντρο του Johnny Depp, Viper Room , Δυτικά του Χόλιγουντ. Ήταν μόλις 23 ετών.
Έντγκαρ Λούνγκου

Ο Έντγκαρ Λούνγκου (γενν. στις 11 Νοεμβρίου 1956) είναι πολιτικός από τη Ζάμπια, ο 6ος Πρόεδρος της χώρας από τον Ιανουάριο του 2015.
Επί προεδρίας του Μάικλ Σάτα, ο Λούνγκου υπηρέτησε ως υπουργός Δικαιοσύνης και ως υπουργός Άμυνας. Έπειτα από το θάνατο του Σάτα τον Οκτώβριο του 2014, ο Λούνγκου πήρε το χρίσμα από το κόμμα του Σάτα, το Πατριωτικό Μέτωπο για τις επαναληπτικές προεδρικές εκλογές του Ιανουαρίου του 2015. Στις εκλογές επικράτησε με μικρή διαφορά του υποψηφίου της αντιπολίτευσης, Χακαΐντε Χιτσιλέμα και ορκίστηκε στο ύπατο αξίωμα της χώρας στις 25 Ιανουαρίου 2015. Επανεξελέγη για πλήρη θητεία πέντε ετών το 2016.
Steam

Το Steam είναι πλατφόρμα ψηφιακής διανομής, διαχείρισης ψηφιακών δικαιωμάτων (DRM) και κοινωνικής δικτύωσης, φτιαγμένη από την εταιρία Valve Corporation. To Steam παρέχει στον χρήστη εγκατάσταση και αυτόματες ενημερώσεις παιχνιδιών σε πολλαπλούς υπολογιστές, και χαρακτηριστικά κοινωνικής δικτύωσης, όπως φίλους και ομάδες, αποθηκευτικό νέφος καθώς και λειτουργικότητα συνομιλίας βάση κειμένου (chat) ή φωνής εντός παιχνιδιού (in-game). Το λογισμικό περιέχει μια δωρεάν διεπαφή προγραμματισμού εφαρμογών (API) που αποκαλείται Steamworks, το οποίο οι προγραμματιστές μπορούν να χρησιμοποιήσουν για να ενσωματώσουν πολλές λειτουργίες του Steam, όπως δικτύωση, επιτεύγματα εντός παιχνιδιού, μικρο-συναλλαγές και υποστήριξη περιεχομένων που φτιάχνονται από χρήστες μέσω του Steam Workshop, στα προϊόντα τους.

Παρόλο που αρχικά είχε φτιαχτεί για χρήση σε λειτουργικό σύστημα Microsoft Windows, έχουν επίσης φτιαχτεί εκδόσεις για Mac OS X και Linux λειτουργικά συστήματα, καθώς και μια περιορισμένης λειτουργίας έκδοση για την κονσόλα βιντεοπαιχνιδιού PlayStation 3. Εφαρμογές για συνομιλία και αγορά για κινητές συσκευές Android και iOS επίσης έχουν δημιουργηθεί. Η ιστοσελίδα του Steam περιέχει τις λειτουργίες ηλεκτρονικού καταστήματος και κοινωνικής δικτύωσης της αυτόνομης εφαρμογής. Η επιτυχία του Steam οδήγησε στην δημιουργία μικρο-κονσολών, των Steam Machines, καθώς και του SteamOS, ένα λειτουργικό σύστημα βασισμένο στο Linux χτισμένο γύρω από το περιβάλλον της εφαρμογής Steam.

Το Σεπτέμβριο του 2014, το Steam ξεπέρασε τον αριθμό των 100 εκατομμυρίων ενεργών χρηστών.
Clear Air Turbulence

Clear Air Turbulence είναι ο τίτλος του δεύτερου στούντιο άλμπουμ του αγγλικού ροκ συγκροτήματος Ian Gillan Band, το οποίο κυκλοφόρησε σε μορφή δίσκου βινυλίου τον Απρίλιο του 1977 μέσω της δισκογραφικής εταιρείας "Island Records".

Η αρχική μίξη του δίσκου στα "Rockfield Studios" άφησε ανικανοποίητο τον Ίαν Γκίλαν και πραγματοποιήθηκε νέα μίξη στα "Kingsway Studios". Η αρχική μίξη εκδόθηκε το 1997 από την "Angel Air Records" με τον τίτλο ""The Rockfield Mixes". Η συγκεκριμένη έκδοση περιλαμβάνει ένα επιπλέον κομμάτι με τίτλο "This Is the Way". Το 2004, εκδόθηκε το CD "The Rockfield Mixes Plus"" με τέσσερα κομμάτια και μία συνέντευξη του Ρέι Φένγουικ.

Το εξώφυλλο του άλμπουμ είναι δημιουργία του Κρις Φος.
Ζαν-Λουΐ Λεκά

Ο Ζαν-Λουΐ Λεκά (γεννημένος στις 21 Σεπτεμβρίου 1985 στην Μπαστιά της Κορσικής) είναι Γάλλος ποδοσφαιριστής ο οποίος αγωνίζεται ως τερματοφύλακας. Έχει ύψος 1,77 μέτρα και βάρος 75 κιλά.
Τακάσι Μίικε

Ο Τακάσι Μίικε (ιαπωνικά: 三池 崇史, Χέπμπορν: "Miike Takashi") είναι Ιάπωνας σκηνοθέτης, παραγωγός και ηθοποιός του κινηματογράφου και της τηλεόρασης, με εκατό ταινίες στο ενεργητικό του. Η φιλμογραφία του περιλαμβάνει ένα ευρύτατο φάσμα ειδών, καθώς έχει γυρίσει από θρίλερ μέχρι κωμωδίες. Είναι κυρίως γνωστός για τις ταινίες τρόμου και δράσης, όπως "Αργός Θάνατος" (1999), "Ichi the Killer" (2001), "The Happiness of the Katakuris" (2001), "13 Δολοφόνοι" (2010) και "Yakuza Apocalypse" "- Ο Σκληρός Πόλεμος του Υποκόσμου" (2015), για αυτό και του έχει αποδοθεί ο χαρακτηρισμός «το κακό αγόρι του ιαπωνικού σινεμά».
Μάρκο Σίλβα

Ο Μάρκο Αλεξάντρε Σαράιβα ντα Σίλβα (ή απλώς Μάρκο Σίλβα) (πορτογαλικά: "Marco Alexandre Saraiva da Silva", 12 Ιουλίου 1977) είναι Πορτογάλος πρώην ποδοσφαιριστής, που αγωνιζόταν ως δεξιός αμυντικός, και νυν προπονητής ποδοσφαίρου στην Πρέμιερ Λιγκ, για την Έβερτον.

Η καριέρα του, τόσο ως ποδοσφαιριστής όσο και ως προπονητής, είναι συνδεδεμένη με την Εστορίλ. Ωστόσο υπήρξε για έναν χρόνο προπονητής και της Σπόρτινγκ Λισαβόνας με την οποία κατέκτησε κι ένα Κύπελλο Πορτογαλίας. Ενώ, στην Ελλάδα κατέχει ρεκόρ συνεχόμενων νικών, από τη χρονιά 2015-16, πετυχαίνοντας 17 συνεχόμενες στη Σούπερ Λιγκ.
Horror Show

Horror Show είναι ο τίτλος του έκτου στούντιο άλμπουμ του αμερικανικού heavy metal συγκροτήματος Iced Earth, το οποίο κυκλοφόρησε τον Ιούνιο του 2001 μέσω της δισκογραφικής εταιρείας "Century Media".

Ο δίσκος ηχογραφήθηκε στα τέλη Ιανουαρίου και τον Φεβρουάριο του 2001 στα "Morrisound Studios" της Τάμπα και είναι ένα θεματικό άλμπουμ, το οποίο βασίζεται σε τέρατα και κακοποιούς από κλασικά μυθιστορήματα και κινηματογραφικές μεταφορές τους, όπως ο Τζακ ο Αντεροβγάλτης, ο Φρανκενστάιν, ο Δράκουλας, κ.α..

Αυτή ήταν η πρώτη κυκλοφορία του συγκροτήματος στην οποία συμμετείχε ο Ρίτσαρντ Κρίστι, όπως και η μοναδική στην οποία έπαιξε ο μπασίστας Στιβ ντι Τζόρτζιο.

Το "Horror Show" κυκλοφόρησε και σε περιορισμένη μορφή διπλού CD, με μία συνέντευξη του Τζον Σέιφερ διάρκειας σχεδόν εβδομήντα λεπτών.

Οι κριτικές για τον δίσκο υπήρξαν θετικές, με το "Allmusic" να το βαθμολογεί με τέσσερα αστέρια με άριστα τα πέντε και το "Metal Storm" 8,3 / 10.
Γαλαζοπαπαδίτσα

H Γαλαζοπαπαδίτσα είναι στρουθιόμορφο πτηνό της οικογενείας των Παριδών, που απαντά και στον ελλαδικό χώρο. Η επιστημονική ονομασία του είδους είναι "Cyanistes caeruleus" και περιλαμβάνει 9 υποείδη.

Στην Ελλάδα απαντούν τα υποείδη "C. c. caeruleus" (Linnaeus, 1758) και "C. c. calamensis" (Parrot, 1908), με το δεύτερο να είναι ενδημικό στην χώρα.
Κλάουντια Καρντινάλε

Κλάουντια Καρντινάλε είναι το καλλιτεχνικό ψευδώνυμο της Ιταλίδας ηθοποιού Κλωντ Ζοζεφίν Ροζ Καρντινάλε (Τύνιδα, 15 Απριλίου 1938). Έχει παίξει σε περισσότερες από 150 ταινίες και τη δεκαετία 1960-1970 ήταν από τις σημαντικότερες σταρ του ιταλικού κινηματογράφου.
BBC First

Το BBC First είναι κρατικό συνδρομητικό ψυχαγωγικό κανάλι του BBC Worldwide, μία υπηρεσία του BBC. Το κανάλι ανήκει και διευθύνεται εξ' ολοκλήρου από το BBC Worldwide και ξεκίνησε να εκπέμπει στις 9:30 στις 3 Αυγούστου του 2014. Το πρώτο πρόγραμμα που πρόβαλλε ο σταθμός ήταν η σειρά "The Musketeers". Το κανάλι είναι διαθέσιμο και σε High Definition.
Βέλικι Μάλενικ

Το Βέλικι Μάλενικ ("σερβικά : Велики Маљеник") είναι βουνό της ανατολικής Σερβίας, που απέχει 5 χιλιόμετρα από το Πόντγκορατς. Η ψηλότερη κορυφή του είναι 804 μέτρα πάνω από την επιφάνεια της θάλασσας. Αποτελεί μέρος της λεκάνης απορροής του Τίμοκ και στο βουνό αυτό πηγάζει ο παραπόταμος του Μαύρος Τίμοκ.
Κριστιάν Κλαβιέ

O Κριστιάν Κλαβιέ είναι Γάλλος ηθοποιός, σκηνοθέτης, σεναριογράφος και παραγωγός.

Γεννήθηκε το 1952 στο Παρίσι. Έχει διακριθεί κυρίως σε κωμικούς ρόλους και έχει γίνει γνωστός από τον ρόλο του Αστερίξ στις ταινίες Αστερίξ και Οβελίξ εναντίον Καίσαρα και Αστερίξ και Οβελίξ: Επιχείρηση Κλεοπάτρα με συμπρωταγωνιστή τον Ζεράρ Ντεπαρντιέ.

Ο Κλαβιέ έχει εκφράσει δημοσίως τις πολιτικές του πεποιθήσεις, καθώς υποστήριξε τον Νικολά Σαρκοζί στις προεδρικές εκλογές του 2007 και του 2012. Επίσης, διαφωνεί με τη πολιτική της κυβέρνησης του Φρανσουά Ολάντ να φορολογεί τα υψηλά εισοδήματα και γι' αυτό απέσυρε τα κεφάλαιά του από τη Γαλλία και από το 2012 ζει στο Λονδίνο.
Agents of S.H.I.E.L.D.

Marvel's Agents of S.H.I.E.L.D., ή απλά Agents of S.H.I.E.L.D. (ελληνικά: "Πράκτορες της S.H.I.E.L.D."), είναι αμερικανική τηλεοπτική σειρά που δημιουργήθηκε για το ABC από τους Τζος Γουίντον, Τζεντ Γουίντον και Μορίσσα Τανσαροέν, με βάση την οργάνωση S.H.I.E.L.D. από τα κόμικ της Marvel. Η σειρά παράγεται από τα ABC Studios, Marvel Television και Mutant Enemy και διαδραματίζεται μέσα στο κινηματογραφικό σύμπαν της Marvel, ενώ χρονικά τοποθετείται μετά από τα γεγονότα της ταινίας "Οι Εκδικητές". Περιστρέφεται γύρω από μια ομάδα, της οποίας αρχηγός είναι ο Φιλ Κόλσον. Ο ηθοποιός Κλαρκ Γκρεγκ επαναλαμβάνει τον ρόλο σε αυτή την τηλεοπτική σειρά.

Ένα πιλοτικό πρόγραμμα, που γράφτηκε από τους Τζος Γουίντον, Τζεντ Γουίντον και Μορίσσα Τανσαροέν σε σκηνοθεσία τού Τζος Γουίντον, έδωσε το πράσινο φως στα τέλη του 2012 και γυρίστηκε στις αρχές του 2013. Η σειρά έγινε παραγγελία επίσημα στις 10 Μαΐου του 2013 και έκανε πρεμιέρα στις 24 Σεπτεμβρίου του 2013. Στις 10 Οκτωβρίου του 2013, το ABC ανέλαβε μια πλήρη σεζόν από 22 επεισόδια. Ο έκτος κύκλος της σειράς έκανε πρεμιέρα στις 10 Μαΐου 2019 με 13 επεισόδια, ενώ η σειρά είχε ήδη ανανεωθεί για έβδομο κύκλο, ο οποίος θα είχε επίσης 13 επεισόδια. Στις 18 Ιουλίου 2019 ανακοινώθηκε ότι ο έβδομος κύκλος θα προβληθεί το καλοκαίρι του 2020 και θα είναι ο τελευταίος της σειράς. Στα τέλη Απριλίου 2020 έγινε γνωστό ότι ο τελευταίος κύκλος θα κάνει πρεμιέρα στις 27 Μαΐου της ίδιας χρονιάς.

Στην Ελλάδα προβάλλεται από το FOX, ενώ οι τρεις πρώτοι κύκλοι προβλήθηκαν επίσης από το Μακεδονία TV.
Έντι Ρέντμεϊν

Ο Έντι Ρέντμεϊν ("Edward John David "Eddie" Redmayne", 6 Ιανουαρίου 1982) είναι Άγγλος ηθοποιός του κινηματογράφου και του θεάτρου. Γεννημένος και μεγαλωμένος στο Λονδίνο, σπούδασε Ιστορία της Τέχνης στο Κολλέγιο Τρίνιτι του Κέιμπριτζ και ύστερα ακολούθησε μια σύντομη καριέρα στο μόντελινγκ. 

Ο Ρέντμεϊν ξεκίνησε την υποκριτική του καριέρα στην υποκριτική ως έφηβος στο θέατρο West End προτού κάνει το ντεμπούτο του το 1998 με γκεστ εμφανίσεις στην τηλεόραση. Οι πρώτοι ρόλοι στον κινηματογράφο ήρθαν το 2006 όταν συμμετείχε στις ταινίες "Παράλληλα μυαλά" και "Ο καθοδηγητής", και συνέχισε με δευτερεύοντες ρόλους σε πολλές ταινίες, συμπεριλαμβανομένων των "Savage Grace" (2007), (2007) και "Η άλλη ερωμένη του βασιλιά" (2008). 

Στο θέατρο, ο Ρέντμεϊν πρωταγωνίστησε στις παραστάσεις "Red" από το 2009 έως το 2010 και "Richard II" από το 2011 έως το 2012, που του χάρισε ένα Βραβείο Ολίβιε και το Βραβείο Tony Β' Ανδρικού Ρόλου σε Θεατρική Παράσταση. Η αναγνώριση ήρθε με τον ρόλο του Κόλιν Κλαρκ στο βιογραφικό δράμα "Επτά Μέρες με τη Μέριλιν" (2011) και τον ρόλο του Μάριου Πομερσί στο μιούζικαλ του Τομ Χούπερ "Οι Άθλιοι" (2012).

Το 2014 ο Ρέντμεϊν ενσάρκωσε τον Άγγλο φυσικό Στίβεν Χόκινγκ στην ταινία "Η Θεωρία των Πάντων""," για την οποία βραβεύτηκε με το Όσκαρ Α' Ανδρικού Ρόλου και τη Χρυσή Σφαίρα Α' Ανδρικού Ρόλου - Δράμα ενώ έλαβε υποψηφιότητα για Screen Actors Guild Award Καλύτερης Ανδρικής Ερμηνείας σε Πρωταγωνιστικό Ρόλο. και ένα Βραβείο BAFTA Α' Ανδρικού Ρόλου. Το 2015 ενσάρκωσε την Λίλι Έλμπε στην ταινία του Χούπερ "Το κορίτσι από τη Δανία", η οποία του χάρισε μια υποψηφιότητα Α' Ανδρικού Ρόλου σε τρία βραβεία. Το 2016 ξεκίνησε να πρωταγωνιστεί ως Νιουτ Σκαμάντερ στην κινηματογραφική σειρά "Φανταστικά Ζώα".
Άαλτερ

Το Άαλτερ ("Aalter"), παλ. γαλλικά "Ελτρ" (Aeltre), είναι πόλη και έδρα δήμου του Βελγίου, στην επαρχία Ανατολική Φλάνδρα (Oost-Vlaanderen). Ο δήμος έχει έκταση 81,92 χμ² και πληθυσμό 19.860 κατοίκους (2012). Βρίσκεται στο ΒΔ τμήμα της χώρας, πάνω στον αυτοκινητόδρομο που συνδέει το Μπρυζ με τη Γάνδη, περίπου 22 χλμ, Δ. της δεύτερης.

O κάτοικος της πόλης ονομάζεται Άαλτερ-νάαρ (πληθ. Άαλτερ-νάρεν) (Aalternaar-en).
Mercedes-Benz W209

Το Mercedes-Benz W209, γνωστό και ως Mercedes-Benz CLK-Class W209, ήταν ένα 2-πορτο μεσαίο πολυτελές σπορ αυτοκίνητο που παρήχθη από τη γερμανική αυτοκινητοβιομηχανία Mercedes-Benz, από τον Ιούνιο του 2002 έως τον Φεβρουάριο του 2010. Ήταν η δεύτερη γενιά της CLK-Class και, όπως είχε συμβεί και με την πρώτη γενιά, κυκλοφόρησε σε δύο εκδοχές αμαξώματος, κουπέ και καμπριολέ. Προσφέροταν με μια μεγάλη παλέτα κινητήρων, βενζίνης και ντίζελ, από 4-κύλινδρους σε σειρά (η βασική έκδοση ήταν η 4-κύλινδρη CLK200) έως V8 (οι εκδόσεις CLK500 και CLK63 AMG), σε αντίθεση με την πρώτη γενιά, που είχε προσφερθεί αποκλειστικά με βενζινοκινητήρες.

Αντικατέστησε την Mercedes-Benz W208, που ήταν και η πρώτη γενιά της CLK-Class, και αντικαταστάθηκε το 2009 από την Mercedes-Benz E-Class Coupé C207. Η παραγωγή της έκδοσης coupé του W209 έληξε τον Μάιο του 2009 και του cabriolet τον Μάρτιο του 2010. Οι κυριότεροι ανταγωνιστές του W209, ήταν το Audi A5, η BMW Σειρά 3 E90, το Lexus SC430 και το Volvo C70.
Μέριλ Στριπ

Η Μέριλ Στριπ ("Mary Louise "Meryl" Streep", γενν. 22 Ιουνίου 1949) είναι Αμερικανίδα ηθοποιός. Η Στριπ θεωρείται μία από τις μεγαλύτερες ηθοποιούς της σύγχρονης εποχής.

Πραγματοποίησε το ντεμπούτο της στο θέατρο το 1971 στο έργο "The Playboy of Seville" και στην τηλεόραση το 1977 με την τηλεταινία "The Deadliest Season". Την ίδια χρονιά έκανε και την πρώτη της εμφάνιση στον κινηματογράφο με την ταινία "Τζούλια" ("Julia", 1977). Γρήγορα ήρθαν καλλιτεχνικές και εμπορικές επιτυχίες με ρόλους στις ταινίες "Ο Ελαφοκυνηγός" ("The Deer Hunter", 1978) και "Κράμερ εναντίον Κράμερ" ("Kramer vs. Kramer", 1979). Για την πρώτη ταινία έλαβε την πρώτη της υποψηφιότητα για Όσκαρ ενώ για τη δεύτερη κέρδισε το πρώτο της Όσκαρ. Το 1982 κέρδισε το δεύτερο Όσκαρ για την ερμηνεία της στην ταινία "Η Εκλογή της Σόφι" ("Sophie's Choice"). Το 2012 κέρδισε το τρίτο της Όσκαρ για την ταινία "Η Σιδηρά Κυρία" ("The Iron Lady").

Η Στριπ έχει λάβει συνολικά 21 υποψηφιότητες για Όσκαρ, κερδίζοντας τρία, και 32 υποψηφιότητες για Χρυσή Σφαίρα, κερδίζοντας οκτώ. Είναι η ηθοποιός με τις περισσότερες υποψηφιότητες για Όσκαρ και Χρυσή Σφαίρα στην ιστορία του κινηματογράφου. Έχει επίσης βραβευθεί με δύο Βραβεία Έμμυ, δύο Βραβεία Σωματείου Ηθοποιών, δύο BAFTA, ένα βραβείο Καλύτερης Ηθοποιού στο Φεστιβάλ Καννών, το Τιμητικό βραβείο της Χρυσής Άρκτου για το 2012, ενώ έχει λάβει και πέντε υποψηφιότητες για Βραβείο Γκράμι Το 2004 βραβεύθηκε με το Life Achievement Award από το Αμερικανικό Ινστιτούτο Κινηματογράφου.
Μαρία Αρσένη

H Μαρία Αρσένη (γενν. στις 9 Μαρτίου 1944) είναι Ελληνίδα πολιτικός, ιδρυτικό στέλεχος του ΠΑΣΟΚ, που διετέλεσε νομάρχης και βουλευτής Πιερίας, περιφερειάρχης Κεντρικής Μακεδονίας και υφυπουργός στην τελευταία κυβέρνηση του Ανδρέα Παπανδρέου. Είναι παντρεμένη με τον Δημοκράτη Αρσένη, Διπλ. Ηλεκτρολόγο Μηχανολόγο, πρώην Αντιδήμαρχο Θεσσαλονίκης, και έχει δύο γιους, τον Σπύρο και τον επίσης πολιτικό Κρίτωνα Αρσένη.
Εμάνουελ Σικανέντερ

O Εμάνουελ Σικανέντερ ("Emanuel Schikaneder", 1 Σεπτεμβρίου 1751 - 21 Σεπτεμβρίου 1812), ψευδώνυμο του Γιόχαν Γιόζεφ Σικανέντερ, ήταν Γερμανός δραματουργός, θεατρικός σκηνοθέτης, ηθοποιός, τραγουδιστής και συνθέτης, περισσότερο γνωστός σήμερα ως ο δημιουργός του λιμπρέτου της όπερας "Ο Μαγικός Αυλός" σε μουσική τού Μότσαρτ.
Αλ Γκορ

Ο Άλμπερτ Άρνολντ "Αλ" Γκορ, νεότερος ("Albert Arnold "Al" Gore, Jr", 31 Μαρτίου 1948), είναι Αμερικανός πολιτικός, περιβαλλοντολόγος και συγγραφέας, ο οποίος υπηρέτησε ως 45ος Αντιπρόεδρος των Ηνωμένων Πολιτειών (1993–2001), υπό τον Πρόεδρο Μπιλ Κλίντον. 

Ήταν ο υποψήφιος των Δημοκρατικών για την Προεδρία των ΗΠΑ, στις προεδρικές εκλογές των ΗΠΑ του 2000, τις οποίες έχασε πολύ οριακά. 

Ο Γκορ είναι τρεχόντως συγγραφέας και περιβαλλοντικός ακτιβιστής. Έχει ιδρύσει έναν αριθμό μη κερδοσκοπικών οργανισμών, περιλαμβανομένης της Συμμαχίας για τη Προστασία του Κλίματος, και έχει λάβει το Βραβείο Νόμπελ Ειρήνης για το έργο του στον ακτιβισμό για την κλιματική αλλαγή.

Ο Αλ Γκορ ήταν προηγουμένως ένας εκλεγμένος αξιωματούχος για 24 έτη, εκπροσωπώντας το Τενεσσί στην Βουλή των Αντιπροσώπων των ΗΠΑ (1977-85), και αργότερα στην Γερουσία των ΗΠΑ (1985-93). Διατέλεσε Αντιπρόεδρος των ΗΠΑ (1993-2001). 

Στις προεδρικές εκλογές του 2000, ο Γκορ κέρδισε την λαϊκή ψήφο με διαφορά περισσόοτερων από 500.000 ψήφων. Όμως, τελικά έχασε στο Εκλεκτορικό Κολλέγιο (266 έναντι 271), υπέρ του Ρεπουμπλικανού Τζόρτζ Ο. Μπους, όταν το Ανώτατο Δικαστήριο των Ηνωμένων Πολιτειών, διευθέτησε την νομική αμφιβολία για την επανακαταμέτρηση στην εκλογή της Φλόριντα με ψήφους 5-4 υπέρ του Μπους. Ήταν η μόνη φορά στην ιστορία που το Ανώτατο Δικαστήριο καθόρισε το αποτέλεσμα μιας προεδρικής αναμέτρησης.
Άμυρος

Στην ελληνική μυθολογία ο Άμυρος ήταν γιος του θεού Ποσειδώνα και πατέρας του Ιωλκού. Ο Άμυρος πήρε μέρος στην Αργοναυτική Εκστρατεία και το όνομά του έλαβαν η αρχαία πόλη της Θεσσαλίας Άμυρος, ο ομώνυμος ποταμός και το "Αμυρικόν Πεδίον" (Ησίοδος και Σχόλια στον Απολλώνιο τον Ρόδιο, Α 596).